simulering
Simulering, simulation, inden for lægevidenskab bevidst imitation af en sygdom eller et symptom, ofte for at opnå uberettigede fordele. Som modsætning hertil anvendes betegnelsen dissimulation om en virkelig syg persons simulation af at være rask; dette fænomen optræder især hos psykotiske patienter.
Hukommelsestab, krampe, lammelse, Münchhausen-syndrom, patomimi, smerte og stumhed er de oftest repræsenterede eksempler på symptomer, som simuleres. Et legendarisk eksempel forekom i 1800-tallet hos Synålejomfruen.
I modsætning til simulation fremkommer symptomerne ved hysteri ad ubevidst vej, og det kan være svært eller umuligt at skelne hysteriske symptomer fra simulation.